Lietuvos Respublikos darbuotojų saugos ir sveikatos

įstatymo projekto

AIŠKINAMASIS RAŠTAS

Įstatymo projekto tikslas suderinti galiojančio Lietuvos Respublikos darbuotojų saugos ir sveikatos įstatymo nuostatas su Lietuvos Respublikos darbo kodekso atitinkamų straipsnių nuostatomis.

Lietuvos Respublikos darbuotojų saugos ir sveikatos įstatymo projektas parengtas vykdant Lietuvos Respublikos Vyriausybės 2002 m. liepos 19 d. nutarimu Nr. 1189 „Dėl Lietuvos Respublikos darbo kodekso įgyvendinimo planų patvirtinimo” patvirtintą Įstatymų ir kitų norminių teisės aktų, kuriuos reikia suderinti su Lietuvos Respublikos darbo kodeksu, projektų rengimo plano 4 punktą. Šiuo metu galiojančio Lietuvos Respublikos darbuotojų saugos ir sveikatos įstatymo straipsnių nuostatos patikslintos pagal Lietuvos Respublikos darbo kodekso (Žin., 2002, Nr. 64-2569) atitinkamų straipsnių nuostatas.

Derinant galiojančio Darbuotojų saugos ir sveikatos įstatymo nuostatas su Darbo kodekso nuostatomis iš įstatymo išbraukta: II dalis „Darbo ir poilsio organizavimas”, nes Lietuvos Respublikos Darbo Kodekso XIII skyriaus „Darbo laikas” ir XIV skyriaus „Poilsio laikas” straipsnių nuostatos reglamentuoja darbo bei poilsio laiką; 33 straipsnis, nes darbdavio pareigą perkelti darbuotoją dėl sveikatos būklės į kitą darbą reglamentuoja Darbo kodekso 273 straipsnis. Įstatymo projekto 2 straipsnio ir kitos sąvokos suderintos su atitinkamomis Darbo kodekso sąvokomis, 12 straipsnio bei 15 straipsnio nuostatose įvertintos įmonių darbuotojų kolektyvo atstovų teisės, nustatytos Darbo kodekse, su Darbo kodeksu suderintos ir kitų straipsnių nuostatos. Iš šiuo metu galiojančio Darbuotojų saugos ir sveikatos įstatymo išbraukti straipsniai, kurių nuostatos yra kituose įstatymuose: 21 straipsnis, nustatantis privalomus saugos reikalavimus darbo priemonėms, nes saugių gaminių patekimą į rinką reglamentuoja Lietuvos Respublikos produktų saugos įstatymas (Žin., 1999, Nr. 52-1673; 2001, Nr. 64-2324); 79 straipsnis, nes draudimo išmokos, darbuotojui mirus dėl nelaimingo atsitikimo darbe ar profesinės ligos, pripažintų draudiminiais įvykiais, mokamos Lietuvos Respublikos nelaimingų atsitikimų darbe ir profesinių ligų socialinio draudimo įstatymo (Žin., 1999, Nr.110-3207; 2000, Nr.58-1716, Nr.95-2969; 2001, Nr.55-1946, Nr.64-2325) nustatyta tvarka; 83 straipsnis, nes pagal Lietuvos Respublikos statistikos įstatymą darbuotojų saugos ir sveikatos būklės statistiniai tyrimai yra oficialioji statistika ir ji turi būti vykdoma pagal Oficialiosios statistikos darbų programą, t.y. Lietuvos Respublikos statistikos įstatymas nenustato, kad Lietuvos Respublikos Vyriausybė tvirtintų oficialiosios statistikos formas.

Įstatymo projekto nuostatos suderintos su Europos Sąjungos direktyvų „Dėl priemonių darbuotojų saugai ir sveikatai gerinti“ (89/391 EEC), „Dėl dirbančio jaunimo apsaugos“ (94/33 EC), „Dėl priemonių nėščių, neseniai pagimdžiusių, krūtimi maitinančių moterų saugai ir sveikatos apsaugai gerinti“ (92/85 EEC) nuostatomis. Projekto atitinkamų straipsnių nuostatos suderintos su Lietuvos Respublikos ratifikuotomis Tarptautinės darbo organizacijos (TDO) konvencijų nuostatomis (konvencijų Nr.79, Nr.90, Nr. 138 (jaunų asmenų darbas), konvencijos Nr. 81 Dėl darbo inspekcijos pramonėje ir prekyboje).

Projektas svarstytas Lietuvos Respublikos darbuotojų saugos ir sveikatos komisijos posėdyje ir jam pritarta. Šios komisijos siūlymu projekto 13 straipsnio nuostatos svarstytos Lietuvos Respublikos trišalėje taryboje. Projekte šio straipsnio nuostata dėl darbdavio pareigos sudaryti darbuotojams saugias ir sveikas darbo sąlygas visais su darbu susijusiais aspektais atitinka Trišalės tarybos priimtą nuostatą. Projektas derintas su ministerijomis ir jų pastabos įvertintos.

Galiojančiame Lietuvos Respublikos darbuotojų saugos ir sveikatos įstatyme pakeitus, apjungus, papildžius ir pripažinus netekusiais galios daugiau kaip pusę straipsnių, parengtas naujas Lietuvos Respublikos Darbuotojų saugos ir sveikatos įstatymo projektas (įstatymo pavadinimas nekeičiamas).

Įstatymo projektas neprieštarauja Europos žmogaus teisių ir pagrindinių laisvių apsaugos konvencijos nuostatas.

Įstatymo projekto įgyvendinimui papildomai valstybės biudžeto lėšų skirti nereikės.

Įstatymo projektą rengė Socialinės apsaugos ir darbo ministerijos Darbo sąlygų skyrius (skyriaus vedėjas Romas Kancevičius).

Įstatymą skelbti rusų ir anglų kalbomis.

Reikšminiai įstatymo žodžiai: darbuotojų sauga ir sveikata.

Ministrė	Vilija Blinkevičiūtė